**Beszámoló a „Civil Érték” Közhasznú Egyesület által működtetett**

**Női Esélyegyenlőségi Civil Csoport 2017. május 30-i műhelymunkájáról**

***Helyszín: Egri Civil Ház***

**Tervezett program:**

 ***1. A Három Királyfi, Három Királylány Mozgalom tevékenységének bemutatása***

 ***A Heves Megyei, Egri Hálózat kiépítésének feladatai, ötletek, javaslatok***

 *Előadó: Réti Erika, a Heves Megyei Kormányhivatal kommunikációs munkatársa,*

 *Heves megyei hálózatszervező*

*2.* ***A Női Műhelymunka 2017. évi programja*** *– Civil Alap pályázat*

*3. Aktualitások (Eger Civil Ünnepe)*

Egerben is megalakult a **Három Királyfi, Három Királylány Mozgalom** helyi szervezete. Az országos hálózat kiépítésének célja a kívánt és tervezett gyermekek megszületése, a családok megerősítése. A Mozgalmat Kopp Mária neves orvos, pszichológus hívta életre a magyar családok és az egészséges magyar nemzet fenntartása céljából. A társadalom alapja a jó család, amelynek védelme mindenki kötelessége. A Mozgalom helyi hálózatának kialakítása mérföldkő a szervezet életében, ugyanis régóta tervezett cél, hogy a helyi képviseletek létrehozásával még nagyobb erővel tudják segíteni a családbarát szemlélet terjesztését.

A Mozgalom sokféle területen tevékenykedik, hiszen látványos eredmények komplex módon érhetők el: szervezetek, foglalkoztatók, döntéshozók bevonásával, azok szakmai együttműködésével, integrálva az egyes célcsoportok segítésének ügyét. Kiemelt figyelmet fordítva a párkereső fiatalokra, kisgyermekes családokra, egyedülálló idősekre. Hivatalos honlapjukat érdemes felkeresni és nyomon követni az aktualitásokat, szakmai segítséget, ötleteteket merítve tevékenységeikből. <http://haromkiralyfi.hu/>

A teljesség igénye nélkül említésre méltó tevékenységeik a munka és magánélet egyensúly fenntartására vonatkozó „balansz-program”, blog működtetése családbarát témában, párkereső program meghirdetése, családi napok, nemzetközi találkozók, családbarát konferencia megrendezése, társadalmi kutatások, előadássorozatok szervezése, Családbarát-díj alapítása, mind-mind a tevékenységi körükbe tartozik. Mindezek alapján az egri hálózat kialakítása és működési területe a helyi igényeknek megfelelően fog történni, amelyhez már sok ötlet összegyűlt a Női fórum tagjaitól, de végső formába öntése a későbbiek során várható. Mindenképpen szükséges lesz egy helyzetfeltárás, éves program összeállítása családbarát témában, feladatfelelősök kiválasztása, hálózat elindítása. A Női fórum tagjai támogatták a Családbarát program segítését, annak működtetését és a hálózat kiépítését.

Folytatásként Román Gáborné a műhelymunka levezető elnöke ismertette **a Női Műhelymunka 2017. évre tervezett programját,** a Városi Civil Alap pályázaton elnyert 70.000 Ft támogatási összeg felhasználásával. A havonkénti műhelyprogramjaikat a továbbiakban az általuk választott női erények/emberi tulajdonságok erősítését szolgáló beszélgetések, a jó gyakorlatok bemutatása, valamint a kreatív alkotótevékenységek kipróbálása köré szervezik. Önfejlesztés, előadások meghallgatása, kézműves programok, egyéb szakmai tevékenységek szerepelnek a féléves program-kínálatában.

A műhelymunka rendezvényei nyitottak, melyre minden érdeklődőt, aktív tenni akaró személyt szeretettel várnak! A Női Esélyegyenlőségi Civil Csoport következő műhelymunkája **2017. június 12-n 16.30 órakor lesz a Vitkovics-házban.**

2017. június 2.

Réti Erika